Kongen har fått midlertidig pacemaker
LANGKAWI/OSLO (Aftenposten) Kong Harald (87) har i dag fått lagt inn en midlertidig pacemaker ved sykehuset Sultanah Maliha på Langkawi. Årsaken er at kongen har hatt lav hjertefrekvens.  Saken oppdateres Kongen ligger innlagt på et lokalt sykehus på øya Langkawi i Malaysia etter at han pådro seg en infeksjon under en privat reise på den populære ferieøya.  Lørdag fikk situasjonen en ny omdreining. I en pressemelding skriver kongehuset at kong Harald har fått operert inn en pacemaker.  – Pacemakeren ble implantert på grunn av lav hjertefrekvens. Beslutningen ble tatt i dag tidlig, og inngrepet var vellykket, skriver kongens livlege Bjørn Bendz i pressemeldingen. Bjørn Bendz er spesialist i indremedisin og hjertesykdommer. En pacemaker brukes når hjertet slår for langsomt, eller hvis det stopper. Den lille innretningen har et batteri og sender via en ledning små strømstøt til hjertet og får det til å slå. Kongen har det etter forholdene bra, men trenger fortsatt ro, opplyser kongehuset.  Kong Harald har tidligere blitt hjerteoperert i 2020 og i 2005. Kongen fikk i 2005 en aortaklaff erstattet av en kunstig hjerteklaff. Denne ble byttet ut i 2020.  – Inngrepet vil gjøre hjemreisen tryggere, sier Bendz. Enkel operasjon som tar ti minutter Infeksjonen er trolig forklaringen på hvorfor han nå fikk satt inn en midlertidig og ikke en permanent pacemaker, ifølge pacemakerkirurg og overlege Torkel Steen ved Ullevål sykehus. – En permanent pacemaker ønsker man, såfremt man kan unngå det, å ikke legge inn hos folk som har en aktiv infeksjon. Grunnen til det er at infeksjonen lett vil sette seg på den nye pacemakeren og lage en veldig alvorlig blodforgiftningssituasjon, forklarer Steen.  En pacemaker består av en ledning som føres gjennom venesystemet ned i hjertet og en elektronisk enhet som er 5 mm tykk og 5 x 5 cm stor. Ved en permanent pacemaker så legges alt inn under huden, mens med en midlertidig pacemaker, så går ledningen gjennom huden og selve pacemakeren, med elektronikken, ligger utenpå. Å sette inn en midlertidig pacemaker er ifølge Steen «en meget enkel ting som man gjør på ti minutter». – Er det noe risiko forbundet med en slik operasjon? – Det er helt umulig å tre ledninger inn i folk uten at det er en viss risiko, men risikoen ved en midlertidig pacemaker er ikke stor. Evakueringsfly står klart Et spesialtilpasset evakueringsfly som skal fly kong Harald hjem til Norge, venter på øya. Flyet brukes vanligvis til å evakuerte sårede ukrainske soldater.  Aftenpostens team på Langkawi observerte lørdag at flyet var flyttet lenger ned på rullebanen, og at områder var sperret av. Fredag uttalte kongehuset at «kongen vil være på sykehuset i noen dager til for behandling og ro, før hjemreise». Lørdag opplyser kongehuset at hjemtransporten av kongen trolig vil finne sted i løpet av et par dager.  Det er Forsvaret som organiserer hjemtransporten av kongen, men de har ikke ønsket å gi detaljer om planene. Forsvaret opplyste fredag kveld at transporten vil koste «rett over to millioner kroner». Pengene hentes fra forsvarsbudsjettet.  Dette er den antatte ruten for evakueringsflyet: Steen forklarer at det går helt greit å fly like etter en operasjon. – Hvis den er plassert bra og virker, så kan man gå med den i mange uker. Man kan fly og man kan leve tilnærmet normalt, men man må selvfølgelig stelle med stedet hvor ledningen går gjennom huden slik at det ikke blir en infeksjon. Det er cirka 37.000 nordmenn som går rundt med en pacemaker eller hjertestarter. Det er ingen ventetid for å få operert inn en pacemaker, men det kan ta lang tid å få stilt diagnosen. – Hvis det er slik at hjertet bare tar pauser, og man besvimer, men hjertet ellers går normalt, så kan det ta lang tid med monitorering og undersøkelser før man får stilt en klar diagnose og finner ut at pasienten skal ha pacemaker, sier Steen. – Fremstår mer dramatisk De siste opplysningene om pacemakeren er en ny vending, mener TV 2s kongehusekspert Ole-Jørgen Schulsrud-Hansen. – Det gjør at det fremstår litt mer dramatisk når det må til for å få kongen hjem, men samtidig så skal man ikke overspille det helt, sier han. Schulsrud-Hansen påpeker at det ikke er en selvfølge at det kommer kontinuerlige oppdateringer på kongens helsetilstand, men mener at det er viktig at kongehuset tilbyr informasjon. – Det viktigste nå er at kongen kommer seg hjem. Han har rollen som nasjonens bestefar, og hvis en har besteforeldre som blir syke i utlandet, så vil man ha dem hjem raskest mulig, sier han. Kongehuset opplyser til NTB at det ikke kan ventes noen ytterligere oppdateringer lørdag. – Vi viser til den oppdateringen som er lagt ut, sier kommunikasjonssjef Guri Varpe.
Kong Harald har fått en midlertidig pacemaker på grunn av lav hjertefrekvens. Inngrepet ble utført på sykehuset Sultanah Maliha på Langkawi i Malaysia, hvor kongen er innlagt med en infeksjon. Pacemakeren er midlertidig fordi det kan være risikabelt å sette inn en permanent pacemaker ved en aktiv infeksjon. Et spesialrigget evakueringsfly står klart for å frakte kongen hjem til Norge i løpet av et par dager. Kong Harald har tidligere blitt hjerteoperert i 2020 og i 2005. Han trenger fortsatt ro, men har det etter forholdene bra.